b'\n_START_ARTICLE_\nBiserica de lemn din Dridu-Snagov\n_START_PARAGRAPH_\nBiserica de lemn din Dridu-Snagov este un l\xc4\x83ca\xc8\x99 de cult situat \xc3\xaen satul Dridu-Snagov, ce apar\xc8\x9bine de comuna Dridu. Are hramul Cuvioasa Paraschiva \xc8\x99i a fost construit\xc4\x83 \xc3\xaen perioada 1774-1782. Biserica este \xc3\xaenscris\xc4\x83 pe noua list\xc4\x83 a monumentelor istorice sub codul: IL-II-m-A-14111.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nPisania bisericii, amplasat\xc4\x83 \xc3\xaen pridvor deasupra intr\xc4\x83rii ne ofer\xc4\x83 informa\xc8\x9bii cu privire la momentul edific\xc4\x83rii bisericii: "+ Aceast\xc4\x83 sf\xc3\xa2nt\xc4\x83 \xc8\x99i d(u)mnezeiasc\xc4\x83 biseric\xc4\x83 ce s\xc4\x83 pr\xc4\x83z(nuie\xc8\x99te) hram propodom(nei) Paraschevi f\xc4\x83cutu-s-au cu cheltuiala r\xc4\x83p(o)s(atului) robu lui Dumnezeu Neagul C\xc4\x83pi(tan) \xc3\xaen zilile prea \xc3\xaen\xc4\x83l\xc8\x9batul(ui) d(o)mn IO Alicsandru Ipsilant(i) Voevod"._NEWLINE_Momentul exact al edific\xc4\x83rii bisericii nu este men\xc8\x9bionat \xc3\xaen pisania bisericii. Noua list\xc4\x83 a monumentelor istorice men\xc8\x9bioneaz\xc4\x83 faptul c\xc4\x83 biserica de lemn din Dridu-Snagov a fost construit\xc4\x83 \xc3\xaen perioada 1774 - 1782, perioad\xc4\x83 care concide cu prima domnie a domnitorului Alexandru Ipsilanti._NEWLINE_Din aceea\xc8\x99i pisanie afl\xc4\x83m numele persoanei care a cheltuit banii necesari ridic\xc4\x83rii acestei biserici. C\xc4\x83pitanul Neagu, sau dup\xc4\x83 alte surse Neagu C\xc4\x83pitanul de ro\xc8\x99iori, a fost ctitorul acestei biserici._NEWLINE_Tradi\xc8\x9bia locului p\xc4\x83streaz\xc4\x83 o alt\xc4\x83 variant\xc4\x83 cu privire la edificarea acestei biserici. Se spune c\xc4\x83 satul ar fi fost \xc3\xaenfiin\xc8\x9bat de rom\xc3\xa2ni ardeleni din satul Dridif de l\xc3\xa2ng\xc4\x83 Bra\xc8\x99ov care, datorit\xc4\x83 asupririlor la care erau supu\xc8\x99i, au trecut mun\xc8\x9bii \xc3\xaen \xc8\x9aara Rom\xc3\xa2neasc\xc4\x83 aduc\xc3\xa2ndu-\xc8\x99i cu ei, demontat\xc4\x83, \xc8\x99i biserica. S-au a\xc8\x99ezat pe mo\xc8\x99ia m\xc4\x83n\xc4\x83stirii Snagov unde au \xc3\xaentemeiat satul numit ast\xc4\x83zi Dridu-Snagov._NEWLINE_\xc3\x8en urma amenaj\xc4\x83rii unui baraj pe r\xc3\xa2ul Ialomi\xc8\x9ba, \xc3\xaen perioada anilor \'80, \xc3\xaentreg satul a fost str\xc4\x83mutat. Cu aceast\xc4\x83 ocazie s\xc4\x83tenii au \xc3\xaencercat s\xc4\x83 \xc3\xae\xc8\x99i construiasc\xc4\x83 o nou\xc4\x83 biseric\xc4\x83 de zid, dar nu au fost l\xc4\x83sa\xc8\x9bi. Ulterior au adus vechea bisericu\xc8\x9b\xc4\x83 de lemn pe locul unde se afl\xc4\x83 \xc8\x99i ast\xc4\x83zi. \xc3\x8en jurul acestei bisericu\xc8\x9be de lemn se pot vedea urmele funda\xc8\x9biei f\xc4\x83cute pentru biserica de zid pe care au \xc3\xaencercat s\xc4\x83 o construiasc\xc4\x83 s\xc4\x83tenii dup\xc4\x83 str\xc4\x83mutarea satului. A fost reparat\xc4\x83 \xc3\xaen anii 1834, 1879, 1895, 1964 precum \xc8\x99i dup\xc4\x83 mutarea ei din anii \'80._NEWLINE_Sub aspect planimetric, biserica se \xc3\xaencadreaz\xc4\x83 \xc3\xaen categoria edificiilor de acest gen ce au compartimentarea obi\xc8\x99nuit\xc4\x83: pronaos, naos \xc8\x99i absida altarului. Intrarea se face printr-un pridvor la care se remarc\xc4\x83 cei patru st\xc3\xa2lpi decora\xc8\x9bi. Pronaosul este desp\xc4\x83r\xc8\x9bit de naos prin perete din lemn ridicat doar p\xc3\xa2n\xc4\x83 la nivelul br\xc3\xa2ului. At\xc3\xa2t pronaosul c\xc3\xa2t \xc8\x99i naosul sunt acoperite de o bolt\xc4\x83 semicircular\xc4\x83 comun\xc4\x83. Deasupra pridvorului se afl\xc4\x83 amplasat turnul bisericii cu galerie \xc3\xaenchis\xc4\x83 \xc8\x99i cu coif piramidal. Al\xc4\x83turat bisericii se afl\xc4\x83 o clopotni\xc8\x9b\xc4\x83 de lemn. Absida altarului este nedecro\xc8\x99at\xc4\x83 \xc8\x99i are cinci laturi. Ca elemente decorative \xc3\xaent\xc3\xa2lnim motivul fr\xc3\xa2nghiei ce \xc3\xaenconjoar\xc4\x83 biserica pe toate laturile sale mai pu\xc8\x9bin pe latura de vest. Prin modificarea direc\xc8\x9biei de a\xc8\x99ezare a \xc8\x99indrilei pe acoperi\xc8\x99ul bisericii s-a realizat un br\xc3\xa2u decorativ \xc3\xaen partea de vest a acoperi\xc8\x99ului \xc8\x99i a coifului turnului bisericii._NEWLINE_Al\xc4\x83turi de biserica de lemn din Poiana, mutat\xc4\x83 acum la Slobozia, biserica de lemn Dridu-Snagov una dintre foarte pu\xc8\x9binele monumente de acest tip p\xc4\x83strate \xc3\xaen jude\xc8\x9bul Ialomi\xc8\x9ba.'